ויקטור דייוויס

ויקטור דייוויס (באנגלית: Victor Davis;‏ 10 בפברואר 1964 – 13 בנובמבר 1989) היה שחיין קנדי. אלוף אולימפי, אלוף עולם ושיאן עולם במשחה ל-200 מטר חזה. ויקטור דייוויס נולד בגואלף, אונטריו. כילד למד דייוויס לשחות באגמים שליד ביתו. הוא הצטרף למועדון השחייה של גולף מרלין בגיל 12. הוא התאמן תחת הדרכתו של קליפורד בארי שליווה אותו במהלך הקריירה המקצועית שלו וסייע לו מנטלית. באליפות העולם בשחייה שנערכה בגואיאקיל, אקוודור בשנת 1982 זכה דייוויס בשתי מדליות. מדליית זהב במשחה ל-200 מטר חזה, בשיא עולם חדש, הראשון שלו, בתוצאה של 2:14.77 דקות, לפני רוברטאס זולפה מברית המועצות וג'ון מופט מארצות הברית. במדליית כסף ב-100 מטר חזה בתוצאה של 1:02.82 דקות אחרי המנצח סטיב לנדקוויסט (1:02.75 דקות) ולפני מופט (1:03.13 דקות). במשחה שליחים 4x100 מטר מעורב הם סיימו במקום הרביעי בתוצאה של 3:46.08 דקות, אחרי המנצחים מארצות הברית שקבעו שיא עולם חדש (3:40.84 דקות), ברית המועצות (3:42.86 דקות) ומערב גרמניה (3:44.78 דקות). במשחקי חבר העמים שנערכו בבריזביין, אוסטרליה בשנת 1982 זכה דייוויס בשתי מדליות. מדליית זהב ב-200 מטר חזה ומדליית כסף ב-100 מטר חזה. באולימפיאדת לוס אנג'לס (1984) זכה דייוויס ב-3 מדליות. במדליית זהב ב-200 מטר חזה משחה שבו החזיק בשיא העולם כשקבע שיא עולם חדש בתוצאה של 2:13.34 דקות, לפני גלן ברינג'ן מאוסטרליה (2:15.79 דקות) ואטיין דאגון משווייץ (2:17.41 דקות), מדליית כסף ב-100 מטר חזה בתוצאה של 1:01.99 דקות אחרי המנצח מארצות ברית לנדקוויסט שקבע שיא עולם חדש 1:01.65 דקות ולפני פיטר אוונס מאוסטרליה (1:02.97 דקות). גם דייוויס שיפר את השיא העולמי של מופט (1:02.13 דקות). בנוסף הוא זכה במדליית כסף במשחה שליחים 4x100 מטר מעורב בתוצאה של 3:43.23 דקות, שתי מאיות לפני האוסטרלים 3:43.25 דקות ואחרי המנצחים מארצות הברית שקבעו שיא עולם חדש (3:39.30 דקות). במשחקי חבר העמים שנערכו באדינבורו, בריטניה בשנת 1986 זכה דייוויס ב-3 מדליות. מדליית זהב ב-100 מטר חזה וב-4x100 מטר מעורב ומדליית כסף במשחה ל-200 מטר חזה. באליפות העולם בשחייה שנערכה במדריד, ספרד בשנת 1986 זכה דייוויס בשתי מדליות. מדליית זהב במשחה ל-100 מטר חזה בתוצאה של 1:02.71 דקות, לפני ג'אני מינרביני מאיטליה (1:03.00 דקות) ודימיטרי וולקוב מברית המועצות (1:03.30 דקות). מדליית כסף במשחה ל-200 מטר חזה בתוצאה של 2:14.93 דקות, אחרי המנצח מהונגריה יוז'ף סאבו (1:14.27 דקות) ולפני סטיב בנטלי מארצות הברית (2:16.51 דקות). באליפות הפאן פסיפיק בשחייה שנערכה בבריזביין, אוסטרליה בשנת 1987 זכה דייוויס ב-3 מדליות. מדליית זהב במשחה ל-100 מטר חזה (1:02.85 דקות) לפני ריץ' שרודר מארצות הברית (1:03.27 דקות) ורידני לאוסון מאוסטרליה (1:04.37 דקות). במדליית כסף ב-4x100 מטר מעורב (3:42.14 דקות) אחרי נבחרת השחייה של ארצות הברית (3:41.73 דקות) ולפני אוסטרליה (3:45.17 דקות) ובמדליית ארד ב-200 מטר חזה (2:18.27 דקות) אחרי השחיינים האמריקאים בנטלי (2:14.99 דקות) וברט בידל (2:17.80 דקות). באולימפיאדת סיאול (1988) זכה דייוויס במדליית כסף אחת במשחה שליחים 4x100 מטר מעורב בתוצאה של 3:39.28 דקות, אחרי המנצחים מארצות הברית שקבעו שיא עולם חדש (3:36.93 דקות) ולפני ברית המועצות (3:39.96 דקות). במסגרת השליחים קבע דיוייס את הזמן המהיר בתחרות 1:00.9 דקות ב"זינוק שליחים". ב-100 מטר חזה הוא סיים במקום הרביעי המאכזב בתוצאה של 1:02.38 דקות אחרי המנצחים אדריאן מורהאוז מבריטניה (1:02.04 דקות), קארוי גיוטלר מהונגריה (1:02.05 דקות) ווולקוב (1:02.20 דקות). מספר חודשים לאחר פרישתו משחייה תחרותית, ב-11 בנובמבר 1989 נידרס דייוויס על ידי מכונית בתאונת פגע וברח ליד מועדון לילה בפרבר של מונטריאול. החשד לתאונה היה שמדובר בנקמה על ויכוח לוהט עם דורסיו. יומיים לאחר מכן, נפטר דייוויס מפצעיו בבית החולים. בשנת 1992 נמצא גלן קרוסלי אשם בתאונה וישב בכלא 4 חודשים. הוריו מילאו אחר צוואתו, שלאחר מותו יתרמו איבריו לכל נידרש. כך הושתלו הלב, הכבד, הכליות ושתי קרניות בנזקקים. מושתל הלב, קלוד ז'ק, הצליח לחיות כ-16 שנים. בכל שנה לאחר מותו, הקרן לזכרו של ויקטור דייוויס מחלקת מלגות. יותר מ-86 שחיינים קנדיים צעירים מבטיחים, נתמכו ממלגות אלו, בהם 13 שהשתתפו באולימפיאדת בייג'ינג (2008). בסך הכל קבע דייוויס 3 שיאי עולם. זכה ב-36 תוארי אליפות קנדה (17 – 200 מטר חזה, 14 – 100 מטר חזה, 2 – 200 מטר פרפר, 2 – 200 מעורב אישי, ופעם אחת 400 מטר מעורב אישי) ו-5 מדליות ממשחקי חבר העמים (3 מזהב). דייוויס זכה בתואר שחיין השנה של קנדה בשנים 1982, 1984 ו-1986. דייוויס זכה להכלל בהיכל התהילה של הספורטאים החובבים של קנדה בשנת 1985 ובהיכל התהילה של הספורטאים בקנדה בשנת 1990. בשנת 1994 זכה דייוויס להכלל בהיכל התהילה הבינלאומי של השחייה. התפתחות שיא העולם במשחה ל-200 מטר חזה ויקטור דייוויס, באתר הוועד האולימפי הבין-לאומי ויקטור דייוויס, באתר olympedia.org ויקטור דייוויס, באתר Swimrankings ויקטור דייוויס (אורכב 03.03.2016 בארכיון Wayback Machine), באתר Sports123 (באנגלית) ויקטור דייוויס, באתר אנציקלופדיה בריטניקה (באנגלית) ויקטור דייוויס, באתר "Find a Grave" (באנגלית) VICTOR DAVIS (CAN) - 1994 Honor Swimmer, באתר International Swimming Hall of Fame